**Rõõm õppimisest, rõõm jagamisest**

Minul oli meeldiv võimalus Elukestva õppe (LaProf) raames osa võtta koolitusest Kreeta saarel, Chanias 2010. aastal 5. – 10 septembrini.

Koolituse ametlik nimetus oli Summer School Integrating e-Learning and Web2.0 into Language Teaching: ICT tools and Hands-On Training on Developing Interactive Language Units and Exercises.

Õppetöö toimus Chania Vahemere Agronoomia Instituudi, inglise keeles Mediterranean Agronomic Institute of Chania (MAICh), auditooriumis ja majutatud olime sama ülikooli üliõpilaskodus. Ülikooli ümbrus oli kaunilt kujundatud vahemerelikult lopsaka taimestikuga.

Koolituse korraldus oli väga heal tasemel. Elamistingimused olid suurepärased. Töötoad toimusid üliõpilastele mõeldud lähedal asuva maja auditooriumites.

Koolitusest võtsid osa 12 õpetajat ja õppejõudu erinevatest Euroopa riikidest: Leedust, Eestist, Poolast, Soomest, Rumeeniast, Suurbritanniast, Portugalist ja Kreekast.

Nüüd, kaks aastat hiljem, on mul väga hea ülevaade sellest, mida koolitus andis mulle kui isiksusele ning ametialaselt - kuidas olen saanud oma teadmisi kasutada, missugune on olnud koolituse mõju minule, minu õpilastele ja minu koolile.

Olen erialalt klassiõpetaja. Õpetan I ja II kooliastmes eesti keelt, inglise keelt, matemaatikat, loodusõpetust, kunstiõpetust ja tööõpetust. Olen õpetanud ka ajalugu ja inimeseõpetust.

Kreeta suvekooli kursus andis mulle eelkõige väga hea inglisekeele-alase praktika. Taotlusvormi ja CV täitmisel, samuti koolituse korraldajatega eelnevalt suheldes, sain väga hea oskuse ennast kirjalikult väljendada inglise keeles.

Koolitusel suhtlesime igapäevaselt samuti inglise keeles. Kuna igal rahvusel on hääldamisel oma eripära, siis paranes tunduvalt minu inglisekeele-alane kuulamisoskus. Suhtlemisel töötubades ning vabal ajal arenes minu kõnekeel nii erialase sõnavara osas kui ka oskuses kasutada sobivaid väljendeid. Oma igapäevases töös kasutan nüüd inglise keelt lausa mõnuga. Tulemuseks on olnud minu õpilaste tunduvalt parem inglisekeele-alane ettevalmistus. Nad suudavad ennast paremini inglise keeles väljendada, neil on hea kuulamisoskus. Minu õpilased on esindanud kooli vägagi edukalt maakonna inglise keele päevadel.

Mina ise suudan oma igapäevases töös ennast paremini väljendada välisriikide õpetajatega suheldes, olgu see siis ühistes vestlusringides või arvuti teel suheldes.

Koolitus arendas väga palju minu arvutialaseid teadmisi. Tutvusime erinevate õppeportaalidega, koostasime erinevaid harjutusi, tutvustasime vastastikku erinevaid õpetamismeetodeid. Sain teada mitmeid vajalikke võtteid arvutiga töötamisel ja õppematerjalide koostamisel. Õppisime koostama erinevaid interaktiivseid harjutusi, näiteks ka Miksikese õppekeskkonnas.

Tulemuseks on see, et oma igapäevases töös koostan nüüd varasemast mitmekülgsemaid õppematerjale, kasutan vaheldusrikkamaid õppemeetodeid. Minu õpilastel on tundides huvitav, kuna õppimine toimub erinevate meetodite abil ja on vaheldusrikas. Mul on klassis puutetundlik tahvel, mis võimaldab kasutada tunnis erinevaid interaktiivseid materjale, tutvuda mitmekülgsete õppematerjalidega.

Kuna õpetan ka erivajadusega lapsi, siis on olnud eriti oluline, et nemad tunneksid õpitava vastu huvi. Tulemusena on läbisaamine õpilastega ja vanematega veelgi parem, sest õppimine läheb ladusamalt.

Koolituse raames tegime mitmeid ühisprojekte ning ühiseid ettekandeid. Koolituse jooksul koostasime ka individuaalselt õppematerjali ning tulemusena kaitsesime oma lõputööd. Kõik see andis esinemisjulgust, mis tuleb kasuks minu igapäevases töös. Näiteks olen teinud ettekandeid koolis toimunud metoodikapäevadel ning lastevanemate koosolekutel.

Loodusõpetuse õpetajana olen palju arenenud tänu sellele, et mul oli võimalus tutvuda Vahemere omapärase looduse ja kliimaga. Kuna tegin palju fotosid kohalikust loodusest, siis on mul võimalus kasutada nendest tehtud slaidiprogramme oma tundides. Tulemuseks on jällegi minu õpilaste suurem õpihuvi ning sellest tulenevalt paremad teadmised.

Ajalooliselt on Kreeta muidugi äärmiselt huvitav maa. Iga paik on seotud legendidega. Kõikjal näeb iidset kultuuri: kindlused, sadamad, tuletornid ja arhitektuur üldiselt.

Seega võib öelda, et välisriigi koolitustel on äärmiselt hariv ja mitmekülgne mõju pikkadeks aastateks.

Olen andnud tagasisidet koolitusest oma kooli õpetajatele, lastevanematele, õpilastele, õpetajatele teistest koolidest ning lasteaiaõpetajatele. Olen kirjutanud artikli kohalikus ajalehes. Mul on väga hea meel, et ka üks minu kolleegidest otsustas minu entusiastliku jutu peale osa võtta välisriigis toimuvast koolitusest.

 Soovitan koolitust välisriigis kõigile kui rikkaliku kogemuste omandamise viisi. Sealt saadud uued teadmised ja suhtlemisjulgus tulevad igaühele kasuks edaspidises elus.

Mul oli äärmiselt meeldiv veel kord meenutada kõike positiivset, mida kogesin koolituse raames.

Kokkuvõtteks aga tahan lisada, ma olen õnnelik, et mul avanes võimalus näha killukest suurepärastest õppimisvõimalustest, mida tänapäeval pakutakse. Minul oli hea võimalus nädal aega taaskogeda üliõpilaselu. Töötada huvitavas keskkonnas, põnevates töötubades ning veeta ühist vaba aega arendavalt ja meeldivalt.

Soovitan selliseid, garanteeritult terveks eluks meeldejäävaid koolitusi, kõigile.

Reet Pudan

Keila Kooli vanemõpetaja